Printr-un apel la 112, polițiștii Secției 23 din București au fost anunțați vineri, 31 mai, că o persoană s-a aruncat de la etaj, dintr-un imobil situat în Sectorul 3. Deplasându-se la fața locului, agenții au constatat că incidentul se confirmă.
Din păcate, medicii nu au mai putut face nimic pentru victimă, impactul cu solul fiindu-i fatal. Trupul neînsuflețit a fost transportat la Institutul Național de Medicină Legală (INML), în vederea efectuării necropsiei, scrie gandul.ro.
Cercetările sunt efectuate de Parchetul de pe lângă Tribunalul București, împreună cu Serviciul Omoruri – Direcția Generală de Poliție a Municipiului București (DGPMB), în vederea stabilirii împrejurărilor în care s-a produs evenimentul, precum și dispunerea măsurilor legale care se impun.